יום שישי, ‏10.6.16, מספר 4

**לחברים שלום רב !**

**חג שבועות קרב ובא,**

**הדשאים מוריקים ופרחי הקייץ מתרוממים.**

**החום כבר הספיק להלהיט את מחוזותינו.**

**החקלאים מדללים את התמרים,**

**מכינים את קטיף המנגו,**

**בפלחה חורשים ומכינים את השטחים,**

**בלול מצננים את העופות.**

**נמלא מלוא הטנא ביכורים,**

**ארץ זבת חלב ודבש,**

**שיהיה לכולנו חג שבועות שמח.**

**מהנעשה בקהילה**

**בריכת השחיה** –

ההכנות לפתיחת עונת הרחצה בעיצומן. הבריכה היתה סדוקה במקומות רבים והיה צורך לבצע עבודת איטום וצביעה יסודית על מנת למנוע אובדן מים. השבוע תושלם תליית רשתות הצל והבריכה תתמלא במים.

כדי שהבריכה תוכל לעמוד בדרישות משרד הבריאות במלואן יהיה צורך לבנות בעתיד בריכה חדשה בתוך הבריכה הקיימת. מובן שיהיה צורך לגייס לשם כך תקציב של כמה מיליוני ₪ .



**פגישה עם צוות המועצה 'מטה מול מטה' –**

בעלי תפקידים וחברי הנהלה נפגשו השבוע במועדון, עם מטה המועצה בראשות יורם קרין יו"ר המועצה, הפגישה במסגרת פגישות אחת לשנה שמקיים מטה המועצה מול הישובים. לפני צוות המועצה הצגנו את מבנה הקיבוץ, הקהילה, מצב כלכלי מטרות להמשך ובקשות מהמועצה לסיוע בתחומים שונים כגון תשתיות, מבני ציבור, העתקת הכביש לכפר רופין וכד'. הועלו גם בעיית הריחות הקשים מאתרי הבוצה והקומפוסט, בעיות של כלבים משוטטים.

לעניין זה קיים במועצה מוקד שמקבל פניות מהתושבים ולכן החברים והתושבים במעוז מתבקשים להשתמש באפליקציה של המועצה האזורית, עמק המעיינות שניתן להוריד לסמארטפון. באפליקצייה ניתן לדווח מיידית על תלונות על כל דבר ובמיוחד בנושא ריחות רעים וכלבים משוטטים בקיבוץ ללא השגחה כולל אפשרות לצילום בו זמנית של הכלב. **הדיווח על המפגעים הוא חיוני בהדגשה לצורך טיפול יעיל במפגעים.**

**צמיחה דמוגרפית** –

צוות צמ"ד ביקש וההנהלה אישרה, לצרף את שניר דיגה לצוות. במידה ולחברים יש הערות בקשר לכך, בבקשה לכתוב למזכירות.

**שיוך דירות –**

תהליך שיוך הדירות ממשיך בשני מסלולים במקביל.

**במסלול התיכנון** – אושרה במאי תכנית החלוקה של הקיבוץ בוועדה המקומית לתכנון ובניה במתכונת של תב"ע בסמכות מקומית, עדיין התכנית צריכה לעבור עוד הליך של פרסום לתוקף וזה עשוי לקחת עוד מספר חודשים.

**במסלול השני** – הופעלה ועדת הבוררות לשיוך דירות שנפגשה כבר עם כל החברים

שפנו לבוררות. הועדה תשלים את מלאכתה עד סוף יוני בפסק בוררות.

בעניין עלויות השיוך, עדיין ההנהלה צריכה להחליט לגבי העלויות שהחברים יצטרכו לשאת בהן במסגרת השיוך.

**תקשורת**

על מנת לשפר את מהירות האינטרנט אנחנו בתהליך ביצוע של העברת רשת האינטרנט לכבלי הטלויזיה. במסגרת הפרוייקט טופלו צמתי תקשורת ברחבי הקיבוץ, הותקנו מערכות חדשות במרכזיה ועתה מתקינים יחידות קצה בבתי החברים.

השידרוג יביא לכך שהלקוחות יקבלו אינטנרט יציב ויותר מהיר.

על המלאכה מנצח ירון והבה וחברת 'ואדקום'.

**תשתיות**

השלמנו את ביצוע קו הביוב ל- 3 – מגרשים בשכונת "האקדמאים" כחלק מפרוייקט תשתיות למגרשים אלו.

תכנון פרוייקט **החלפת** קו ביוב ראשי – התכנון של הפרוייקט נמצא לקראת סיום.

וזאת לאחר שהתכנון הראשוני עבר בקרה ולאחר סיור בשטח סוכם על שינויים אחרונים.

הביצוע של הפרוייקט יהיה באחריות איגוד הביוב האיזורי תוך ליווי מתמיד של הקיבוץ. מדובר בפרוייקט מורכב בגלל עבודה בתוך האיזור הבנוי בקרבה רבה לבתים קיימים. הצנרת צריכה להטמן בעומק על-מנת להגיע לשיפועים הנכונים. במסגרת הפרוייקט יחוברו המגרשים הריקים (באיזור התילאנדים לשעבר) למערכת הביוב החדשה.

לאחר השלמת רוב עבודות הביוב, נכנס לביצוע רשת החשמל התקשורת ומי השתיה למגרשי התילאנדים.

**חינוך**

גן לילך התעשר בסככת צל חדשה וכן הוחלפו מזגנים וטופלו ארונות חשמל בגנונים.

**תמצית החלטות מזכירות**

**תאריך הישיבה – 2/5/16 –**

* **תוספת לפנסיה בגובה 42.5% :**

**החלטה:** בכוונת הנהלה להביא לאישור האספה ברוב הנדרש (85% מהחברים) הצעה להעלות את הפנסיה ל- 42.5% מהשכר הממוצע במשק. בנוסף יבחר צוות שעד סוף השנה יביא המלצה לגובה הפנסיה במעוז תוך התייחסות לכלל המרכיבים (גובה הגרעון האקטוארי, התייחסות לשיוך פירות נכסים).

**תאריך הישיבה – 9/5/16 –**

* **חיוב במיסים הורים של חברים המתגוררים דרך קבע בקיבוץ:**

**החלטה :** סוכם לחייב במיסים הורים של חברים המתגוררים דרך קבע בקיבוץ בדירות/מגרשי החברים בסך של 200 ₪ לחודש לאדם. תוקף ההחלטה ממועד קבלתה.

**תאריך הישיבה**: 25.05.2016

* **שיוך דירות** – נמסר שאושרה בוועדה המקומית עמק המעיינות תב"ע בסמכות מקומית שהיא מפת חלוקת המגרשים, תהליך האישור והפרסום ב"רשומות"

כ- 6 חודשים. במקביל נדרשת החלטת הנהלה לגבי עלויות החברים בשיוך – לדיון בישיבה הבאה. לאחר מכן תתבצע החתמת החברים על ההסכמים האישיים.

הליך נוסף שמתבצע הוא הליך הבוררות על ידי ועדת הבוררים החיצונית.

יש 6 פניות של חברים, נערכו שני מפגשי בוררות, ההליך יסתיים עד סוף יוני בפסק בוררות.

* **תכנון תשתיות** - תכנון התשתיות במתחם "התאילנדים" ו"האקדמאים" מתקדם, נערכה פגישה וסיור עם נציגי איגוד הביוב, סוכם על עידכון התוכניות בהתאם למצב בשטח, היתרי הבניה לתשתיות הועברו לאיגוד ערים לכיבוי אש, חזרו עם הערות לתיקון המתכננים. במקביל ממשיך מאמץ לקבלת סיוע ממשרד השיכון.

 הצפי לקבלת מידע מעודכן לגבי עלויות התשתיות במתחמים בעוד כחודשיים.

* **צמ"ד** -
1. בקשה לעידכון החלטה בעניין חיוב מיסים חברים חדשים בחופשה.

**בהשתתפות** : אודי דפנא , אלונה עינבר.

**החלטה**:

1. הוחלט לחייב חברים חדשים במיסים על פי הטבלה שלהלן : V = חיוב בתשלום

|  |  |  |  |  |  |  |
| --- | --- | --- | --- | --- | --- | --- |
|   |  |  |  |  |  |  |
|  | סטטוס | תשלומים |
|  | מצב החבר | דירה במעוז |   | ק.ע.הדדית | מס אגודה | מס מוניציפלי |
|  |   |
| **קניית בית** | גר במעוז | v |   | v | v | v |
| לימודים | v |   | v | v | v |
| לימודים | בשימוש השכרת דירות |   | v | v |   |
| חופש | v |   | v | v | v |
| חופש | בשימוש השכרת דירות |   | v | v |   |
|  |   |   |   |   |   |   |
| **מגרש** | גר במעוז |   |   | v | v | v |
| חופש |   |   | v | v |   |
| לימודים |   |   | v | v |   |

* **צמ"ד - בקשה לקידום מודל קליטה לחברות מלאה.**

**החלטה:** וועד ההנהלה יקיים דיון נפרד בסוגיית המודל לקליטה בחברות מלאה.

* **צמ"ד בקשה להוספת שניר דיגה לצוות צמ"ד.**

 **החלטה**: ההנהלה מאשרת הוספת שניר דיגה לצוות צמ"ד.

ההחלטה תופץ בדפי מידע לציבור לתגובות.

משולחנו של מרכז המשק

**כללי:** הדיווח יתמקד בנעשה בענפי המשק השונים בתחום של תוכניות, השקעות וכוונות לשינויים בהתאם לכל ענף ופחות בנעשה בשוטף ( ראו דיווחי דניקו ויריב על הפעילות השוטפת בגד"ש וברפת)

**גד"ש :** המגבלה העיקרית לפיתוח הענף היא בתחום המים. נוסף לאיומים של הרשויות בעניין הסדרת מחיר מים ארצי אשר אין לו היתכנות כלכלית במרבית הגידולים בעמק, קיימת בעיה של איכות המים אשר המליחות שלהם מגיעה לרמות הפוגעות ביבולים ואף מצמצמת את מגוון הגידולים אשר ניתן לגדל. הכיוון הוא להכניס למקורות המים של מעוז גם מים מושבים (שפכים). בימים אלו אנו פועלים לבדיקת האפשרויות להולכת מים מסוג זה לשטחי מעוז.

**רפת :** ברפת מעוז לא בוצעה השקעה זמן רב. הרפת לא עומדת בסטנדרטים המקובלים היום ברפתות בתחום מרחב המחיה לפרה, מכון חליבה ומתקנים נוספים. כמוכן לא בוצעו השקעות בתחום של איכות הסביבה בעיקר בהזרמת שפכים לביוב. הסיבה העיקרית למצב זה היא העובדה שאין שטח להרחבת הרפת כאשר המגבלה היא כביש 6688 הצמוד לרפת. ענף הרפת הוא ענף חשוב וטוב למרות הקשיים ההולכים וגוברים מטעם הרשויות ובעיקר בתחום מחיר המטרה של החלב. אנו מטפלים ככל שאפשר בנושא הכביש במס' אופציות אך לא נשלה את עצמנו, מדובר בזמן ארוך ואין לנו זמן אם רוצים לקיים את הענף בתנאים סבירים ולעמוד בדרישות המינימאליות. נעשית בדיקה מקצועית אשר תתורגם לתוכנית השקעות שבזמן הקרוב תובא לדיון.

**לול :** ביצועי לול מעוז טובים ואף מזכים את מעוז מדי פעם בבונוסים. בעקבות השלמת מחיר בתחילת 2016 עבור שנת 2015 הרווחיות של שנה זו סבירה. הבעיה של לול מעוז שגודל הלול לא אופטימלי. יש אפשרות לייצר יותר עם אותו צוות. אנו בוחנים אפשרות להרחיב את שטח הסככות בשטח הקרקע הקיים. ההחלטה תהיה קשה לאור מצב הענף בארץ וההערכה שהמחיר למגדל בשנים הקרובות יהיה סביב המחיר הבסיסי של האינטגרציה שבקושי מאזן את הענף.

**מדגה:** מתחילת השנה פועלת האגודה החדשה בשם 'מדגה העמק' המאגדת את מדגה רופין ומדגה מעוז. בתוכנית ליצר השנה כ 3,000 טון. יחסי הבעלות – מדגה מעוז 75% וכפר רופין 25% . בימים אלו מתנהלים מגעים אשר יביאו לשינוי בבעלות במדגה מעוז. מדובר במהלך שיביא גורם אסטרטגי מוביל בתחום המזון לשותפות והכוונה שחלקה של מעוז במדגה יגדל. הדברים נמצאים בהתהוות וכמובן אם יבשילו יגיעו לדיון בהנהלה ובאסיפה.

**מטעים:** עונת המטעים מנגו, אבוקדו ותמרים הייתה טובה מבחינת המחיר בשוק וביבולים סבירים. בתוכנית לעונה הקרובה שמתחילה כעת עם המנגו מצפים ליבול גבוה משמעותית לעומת שנה שעברה בגלל כניסה לניבה והתבגרות של שטחים במנגו. היבול בתוכנית הוא 1,200 טון, נקווה שהחום הכבד שהיה לפני כחודש לא פגע ביבול.

**פולירז:** בשנת 2015 רווח החברה היה כ- 4 מיליון ₪ 60% יותר משנה קודמת והרווח הגדול ביותר בחמש שנים האחרונות. נראה שהמגמה הכללית היא של שיפור הרווחיות ואופק חיובי בשיווק. קיימת אפשרות להגדלת חלקה של מעוז בחברה שהיום עומדת על 24% בעקבות דילול שנעשה סמוך לביצוע העסקה עם מדף פלזית. בימים אלו נעשית בדיקה כלכלית להערכת השווי. הנושא יובא להחלטה בהנהלה ובאסיפת חברים במעוז בימים הקרובים.

**גשר השלום:** בימים אלו מסתיים מו"מ עם רשות שדות התעופה בעניין מכירת השטחים בגשר לרשות. זה זמן רב שהרשות מערימה קשיים על ההתנהלות בגשר של כל הגורמים שלא שייכים לרשות. כמוכן מתנהל מאבק משפטי ממושך על גובה דמי השכירות אותם הרשות צריכה לשלם לגשר השלום. המאבק נמצא כעת בשלב ערעורים הדדיים לבית המשפט העליון לאחר שגשר השלום זכתה כמעט בכל התביעה בבית המשפט המחוזי. לאחר ניתוח כל האופציות כולל אפשרות הפקעה אם לא יהיה הסכם והערכות המצב העתידי (ככל שניתן), הגיע הדירקטוריון של גשר השלום להחלטה לאשר את המכירה ובתנאי שגם נושא השכירות הנתון בהליכים משפטיים יוסכם וישולם.

למעוז שטחים נוספים סביב המעבר אשר יישארו מחוץ לעסקה ואף יהיה ניתן לשנות יעוד לשטחים נוספים לאחר העסקה היות וקיימת מכסה של שטחי תעסוקה במשבצת שנוצלה עד כה במלואה ולאחר העסקה יתפנה מקום במכסה זו. כמובן שההחלטה כפופה לאישור אסיפת החברים במעוז.

**תמצית החלטות הנהלת יצור ופיתוח**

החל מהחודש האחרון (מאי 2016 ) הישיבות של יצור ופיתוח מתקיימות בנפרד מישיבות הנהלת הקיבוץ. להלן תקציר הנושאים וההחלטות שהתקבלו בתקופה קצרה זו.

1. הוחלט לקיים את דיוני הנהלת יצור ופיתוח בנפרד ובמועדים שונים מהנהלת הקיבוץ.
2. בקרת צריכת דלק בענפים – הוחלט שינוהל מעקב שוטף על צריכה מול שעות מנוע וק"מ.
3. מכירת תוצרת חקלאית במזומן – יגובש נוהל לאחר דיון עם מנהלי הענפים והנהלת חשבונות. יועבר דיווח להנהלה על הביצוע.
4. מכירת שטחי גשר השלום לרשות שדות התעופה – נשמעה סקירה מעומרי הדס. התנהל דיון. סוכם לקיים דיון נוסף לאחר ישיבת דירקטוריון גשר השלום כדי לגבש עמדת ההנהלה לאסיפה.

**חג שבועות שמח**

בצלאל

**אז מה חדש ברפת?**

שנת 2016 נפתחה עם תנובות גבוהות מהממוצע שאליו הורגלנו בשנים האחרונות. חלק כתוצאה מפיצוי על סוף 2015 הקשה שעברנו וחלק משינויים ממשקיים קטנים שנעשו.

מכסת החלב גדלה ב- 90 אלף ליטר ועומדת היום על 3.544 מיליון ליטר.

תוכנית הייצור השנתית ל- 2016 הינה 3.6 מיליון ליטר, שיהוו שיא חדש בייצור מבחינתנו.

לצורך כך הגדלנו את כמות הפרות הנחלבות ואיתן כמובן גדלה גם הצפיפות אבל זה מה יש כרגע.

כולנו תקווה שבעתיד נעבור למשכן חדש או נמצא פתרון אחר לבעיית הצפיפות ההולכת וגדלה.

מי עוסקים במלאכה?

על הזנת הפרות אחראי, אהרון כהן אשר עושה עבודות נאמנה כבר מעל 12 שנה.

על אחזקת הרפת ביום יום ותיקונים בלי סוף אחראי, גילי "ידי הזהב" רפאל. אשר מרתך, מתקן, משמיש ומתפעל את המתקן שלנו מדי יום.

על בריאות העדר, אחראי עוז בן ארי מקיבוץ גבע אשר מספק שנה מקצועית מהטובות שנראו ברפת, שכוללת, בין היתר, אחוזי התעברות מהטובים בעמק!!

על גידול העגלות אחראית, יעל ברדה, אשר טיפולה המסור והאחראי הביא לכך שבשנה האחרונה היא עומדת על 0% ולדות מתים!! הישג חסר תקדים.

מחזקים אותנו במהלך היום בכל העבודות השוטפות מעיין המאן, שגיא עטייה ונוגה המאן חולבת בוקר 4 פעמים בשבוע (שאין חגים..)

2 סטודנטים מנפאל אחראים לרוב החליבות השבועיות ומקבלים גיבוי בסופי שבוע וערבים מכוח המחץ מגיל הנעורים רועי פוקס, ניבה הדס, שירה סולץ, וארבל שמואל.

**קצת פיקנטריה..**

פרה מספר 5508 אשר נולדה בתאריך 13.1.2001 הוצאה בתחילת השנה האזרחית מהחליבות ובניגוד למסלול של שאר הפרות (למשחטה) היא הופרשה לגימלאות בקבוצת היבשות..

בשביל כבוד צריך לעבוד.. והיא אכן עבדה: 167,470 ליטר תנובת חיים, אשר מדרגים אותה כיום במקום החמישי במדינת ישראל מבין הפרות שעדיין בחיים.

מדי יום היא יוצאת לטיול לאחר מקלחת הבוקר ומסתובבת חופשייה בין הקבוצות, אוכל אוכלת כרצונה ועושה טיול לעגלים. כשנמאס לה היא נעמדת ליד שער הכניסה לקבוצה שלה ומוכנסת חזרה.

שמגיע אז מגיע..

**לסיכום**

כמו כל ענף החקלאות גם שלנו עובר משברים ולפעמים חוסר ודאות עתידי.

אנחנו נמשיך לקום מוקדם לחלוב פרות ולעשות את אשר מוטל עלינו בתקווה בשנה הבאה ברפת חדשה.

חג חלב שמח

יריב וישנו

וצוות הרפתנים



בס"ד

בוקר טוב לחברי מעוז חיים .

הבוקר יום שלישי כ"ט באייר התחלנו בשעה טובה בקטיף העגבניות.

430 דונם של עגבניות עסיסיות מזן ברייגיד ו-5811. המגדל של העגבניות אודי דפנא לא יזכה להיות בקטיף, שוכב בבית עם פריצת דיסק, וזו ההזדמנות לאחל לו רפואה שלמה וחזור במהרה.

נקטוף לערך כ-3.700 טון כשהם כ-8.5 טון לדונם, במשקים מערבה מאתנו מגעים ל- 10-14 טון לדונם, ההבדל הוא באיכות המים.

אנחנו משקים ב-1.300 מיליגרם כלור והם במקסימום מגיעים ל-600. אין מה לעשות זהו המצב.

האספסת ממשיכה להיות הגידול העיקרי והמוביל שלנו כ-2.800 דונם, כל דונם נקצר פעם ב-21-24 יום, כול יום נקצרים על ידי ירון והבה ועומר אביסרור בין 100-200 דונם, לאחר הקציר מחכים שהאספסת תתייבש, והפעולה הבאה היא גיבוב שנעשה במקצועיות רבה ע"י רמי שפורן מכפר רופין, ואוהד קרבץ ממגן שאול. ביום של הגיבוב בלילה מגעים המכבשים של אל"צ ויוצרים מהאספסת חבילות מרובעות, ובינוניות, למחרת מגיע השופל הצהוב שלנו עם המפעיל היחיד ומיוחד עומר אביסרור ומפנה את החבילות

לקצה השטח. לאחר מכן מגיעות המשאיות והוא מעמיס את החבילות שיוצאות לכול הארץ.

לפעמים בלילה יוצא גם המכבש הקטן שמכין חבילות קטנות 20-40 ק"ג לכל בעלי הסוסים בארץ

ויש הרבה.

ובמרווח שנותר בין איסוף החבילות לקציר הבא, מוקי מריץ את הקוונועים במיומנות נפלאה כדי

להספיק לתת את ה-200 מ"ק לדונם בין קציר לקציר.

ובשטחי ההמטרה עושים אותו הדבר אימרי ברוש, גיא קורן, דאנג, בארי ישבי, ועמית בורכוב.

השנה אנו מגדלים גם כ-450 דונם חמניות, שהדררות מנסות בכול כוחן ומרצן לאכול לנו מה שיותר גרעינים. יש לנו תירס תחמיץ לרפת שלנו, תירס תחמיץ בחבילות עטופות לירדן ותירס תעשיה למאכל לסנפרוסט.

כול שטחי התירס והחמניות בבית מגודרים ע"י גדר חשמלית, הסיבה החזירים, יימח שמם,

נהנים לאכול את קלחי התירס ולהתגרד בגבעולי החמניות.

השנה גידלנו כ- 1,500 דונם חיטה לגרעינים, היבול לא היה משהו כ-460 ק"ג ממוצע לדונם.

גם יבול בינוני וגם מחיר נמוך כ-800 שקל לטון גרעינים, לעומת 1000-1200 בשנים הקודמות.

בנוסף גידלנו חיטה לתחמיץ לרפת ושחת דגן.

הגשם השנה לא היה איאיאי וגם בא במרווחים די גדולים. מקווים ויש סיכוי שהמדינה תפצה אותנו, האזור שלנו הוכרז כאזור בצורת.

גדלנו בגלבוע בניצוחו של רון פרת מכפר רופין, אבטיח, בצל, תירס תעשיה, חמניות, גזר ושעועית.

לא נשכח את הדלעות הענקיות שנמצאות ממערב לקיבוץ.

טוב אולי שכחתי גידול אחד או שניים, אבל לגד"ש מעוז חיים יש כ-10,000 דונם ומתוכם הם

מנסים להשיג ולהרוויח כמה שיותר.

וכדי להצליח בכול זה אנחנו צרכים שהכלים החקלאים יעבדו ויתפקדו בצורה מעולה,

ועל הצד הזה מופקד מי אם לא זמיר נאוה משדה נחום.

הצטיידנו בשופל חדש, ובטרקטור חדש.

ועוד תודה ענקית לאברהם דגן שדואג שיהיו לנו מים להשקות את כל הגידולים,

וכמובן לא נשכח את ליאורה הרלשי"ת של מנהל הענף שמטפלת בהנהלת החשבונות, ברישום העבודה ובחיבור בין האנשים. תודה לך מכל הלב.

בימים אלו הגיע רכב חדש למנהל הענף, ולאסי עוד לא התרגלה לרכב החדש לכן היא נובחת

ללא הפסק, ומחפשת את הרכב הקודם בין האופנים של חברי הקיבוץ,

ובמיוחד בין הקולנועיות, תבינו אותה.

חג שמח לכולם, דניקו מנהל הענף.

***מהנעשה בחינוך....***

**במערכת הגיל הרך** – 76 ילדים, מתוכם 30 ילדי חברים ותושבים שגרים במעוז והשאר ילדי חוץ המגיעים מיישובי הסביבה. למערכת הגיל הרך 15 עובדות מתוכן 8 חברות קיבוץ וצעירות שהשתחררו מהצבא. במערכת משולבות גם נערות גיל נעורים שעובדות בעיקר בימי שישי ובחופשים.

אנו נמצאים כבר לקראת סוף שנת הלימודים ונערכים לקראת השנה הבאה, הן מבחינת צוותים והן מבחינת קליטת ילדים חדשים. בכל גן מתקיימת שגרה שמשלבת בתוכה הן שמירה על מסורות מעוז והן תכנים חינוכיים המותאמים לכל בית על פי גיל הילדים. במהלך השנה חגגנו יחד כמערכת: בסוכות – בנינו סוכות ואירחנו אושפיזין מהקיבוץ, בט"ו בשבט - המשכנו בנטיעת בוסתן ליד בית גל, בפורים – תהלוכת תחפושות בקיבוץ ומופע לילדים ולהורים, בפסח - הילדים אפו מצות בטאבון וחגגו ליל סדר בגנים וכמובן גם צוין ונחגג יום העצמאות ושבועות שלפנינו.

השנה עקב החלטות של משרד החינוך הגן הבוגר הפך להיות גן תלת שנתי, על מנת להקל על הצוות, ההורים ובעיקר הילדים קיימנו בוועדת חינוך מספר ישיבות בנושא ויחד עם המובילות של הגנון והגננת של גן תומר קבענו סדר יום ונהלים שיתאימו ויקלו על המעבר לגן תלת שנתי, גם בשנת הלימודים הבאה תשע"ז שעומדת בפתחנו גן תומר יהיה גן תלת שנתי.

את סיום שנת הלימודים הנוכחית יציינו בכל בית במסיבות סיום עם תכנים, שירים ומצגות שיתארו את שעבר על הילדים במהלך השנה, כל גן מוציא ספר לכל ילד למשמרת ומזכרת מהגן.

בתאריך 21 לאוגוסט נצא לימי היערכות בגיל הרך ושנת הלימודים תיפתח ביום ראשון 28.8.2016

**בחינוך הבלתי פורמלי –**

**במרכזון א'-ו'** ישנם 49 ילדים, מתוכם 28 ילדים של חברים ותושבים במעוז ועוד 21 ילדים מיישובי הסביבה. במועדון חטיבת ביניים וגיל נעורים 38 ילדים רובם ילדי חברים ותושבים במעוז. גם בחינוך הבלתי פורמלי השנה היתה עמוסת אירועים ופעילויות.

את מרכזון א' – ו' מובילה כבר שנה רביעית לימור קורן ויחד איתה עובדות נערות מחטיבת ביניים וגיל נעורים בעיקר בימי שישי ובחופשות במהלך חודש יולי תצטרף למרכזון טל שלום שמשתחררת מצה"ל.

בית הילדים שומר על שגרה שבועית שבנויה מתוכנית עם פעילות מובנית כשבכל יום קיימת פעילות אחרת: יצירה, משחקים, או פעילויות שמותאמות לחגים. בנוסף ישנה פעילות ערב אחת לשבועיים לילדי ד'-ו'.

הילדים חוזרים מבית הספר בשעה 15:00 ובית הילדים פתוח עד 17:00 למעט שלישי מ-12:00-16:00 ושישי שלא לומדים. בית הילדים מותאם לגיל הילדים ומחולק לשני מתחמים שונים אחד לילדי א'-ג' ואחד לילדי ד'-ו'. התוכנית השבועית שנשלחת להורים מלווה במחשבה רבה, תכנון והשקעה. הילדים מגיעים מביה"ס אחרי יום לימודים ארוך, אוכלים משהו קל, נחים קצת מול הטלוויזיה ולאחר מכן מתחילה הפעילות.

**במועדון חטה"ב וגיה"נ** עובדת רותם גזיאל, גם במועדוני הנוער קיימת תוכנית שבועית קבועה, פעמיים בשבוע פעילות מובנית לגיל נעורים ופעמיים בשבוע פעילות מובנית לילדי חטיבת ביניים, הפעילויות מתוכננות מראש, ועוסקות באקטואליה, ערכים, חגים ומועדים, דברים שבינו לבינה וגם פעילויות כיף כמובן... בנוסף בכל יום שישי מתקיים סיכום שבועי, קבלת שבת וארוחת צהריים להנאת כל הילדים. העבודה עם הנעורים דורשת שהייה רבה במועדוני הנוער בעיקר בשעות אחר הצהריים, הערב ולעיתים גם הלילה, גיל ההתבגרות הוא גיל שמתלוות אליו המון התמודדויות וחלקן בהחלט לא פשוטות, אך יחד עם זאת אני שמחה לציין שיש לנו נוער שתורם רבות לתרבות במעוז, משתתפים פעילים בחגים, רוקדים, שרים, עורכים ומחסלים, כולם עובדים בענפי המשק, ברפת, בדייג, במטעים, בבתי הילדים בגיל הרך, ובבלתי פורמלי.

בנוסף לפעילויות הרגילות במועדוני הנוער אנו משמרים גם את נושא "שנת בר מצווה", מקיימים משימות לאורך השנה, משימות שסובבות סביב, הקהילה, המשפחה וכמובן הנערים עצמם. את השנה חותמים במפקד אש ומופע לקיבוץ. חלק ממשימות שנת בר המצווה שהם עברו יחד ככיתה היו: פעילות גיבוש בינם לבין עצמם ועם חבריהם "מסע אל עצמי", בסיומה חיכו ההורים והאחים לארוחה בכוכב הירדן ושם קיבלו את הקלף עם שאר המשימות ופגשו את סיגל הר ציון שסיפרה להם על מורשתו של מאיר הר ציון, בסוף המפגש קיבל כל ילד ספר, הם עברו קורס עזרה ראשונה, טיפסו לפסגת "מצדה", התנדבו במועדונית לילדים בבית שאן, קיימו פעילות עם ותיקים שבהם ראיינו ושמעו מהם על תקופת שנת בר המצווה שלהם, נסעו לכפר קמא להכיר את העדה הצ'רקסית, ולפניהם עוד ביקור במוסדות המדינה בירושלים.

בני כיתה י"ב עברו לחדרים, עד גיוסם לצה"ל עדיין נמצאים במסגרת מערכת החינוך ושייכים למועדון הנעורים, בימים אלה מתחילים בחזרות לקראת חג המחזור וצילום סרט המחזור שלהם.

לפני כחצי שנה הוקמה במועצה מנהיגות נוער, מכל יישוב נבחר נציג שעבר מיונים וראיונות לצורך השתתפות במנהיגות. זוהי קבוצת מנהיגות אמיתית, משמעותית וייצוגית שמטרתה לאפשר מפגש אזורי לבני נוער מהיישובים השונים, ולאפשר מעורבות במתרחש בחברה הישראלית בכלל ובעמק בפרט ומשפיעה על הנושאים הדורשים תיקון לדעתה, בתחומי הנוער, הסביבה והחברה. **את הנוער של מעוז חיים מייצגת בכבוד מאי מור.**

**תוכניות החופשה הגדולה כבר מוכנות גם במרכזון וגם במועדוני הנוער ובשבוע הבא יתקיימו שיחות הורים בבתים בהם נציג את התוכניות.**

**סיירת הורים**

במעוז חיים קיימת "סיירת הורים" מזה כשלוש שנים.

סיירת הורים מגשימה שני ערכים מרכזיים המשלימים זה את זה: התנדבות ואחריות.

**התנדבות** היא ביטוי מעשי לכל מי שרוצה להיות מעורב בחיי הקהילה מתוך אכפתיות, הזדהות ונכונות לתת מעצמנו ולהשפיע על הנעשה בקהילה.

**אחריות** מחייבת אותנו ההורים לדעת יותר על תרבות הבילוי של ילדינו ולהבין טוב יותר את הגורמים השונים המשפיעים על תרבות זו ולעיתים לסייע להם גם בהקשבה, גם באמפתיה ולפעמים גם במתן עצה טובה.

במשך השנים בהן אנו מסתובבים בשטח נוכחנו לדעת כמה חשוב לשמור על המשך הסיירת. חגיגות מהסוג הפרוע קורות מעט מאד. מעוז היא כבר לא אבן שואבת לנערי הסביבה, ויש לילדים הצעירים יותר בטחון לשבת במועדון חטה"ב. אין ספק שהקמת סיירת הורים במעוז הוכיחה את עצמה

**בהזדמנות זו אני רוצה להגיד תודה גדולה לכל החברים בסיירת על המסירות וההתמדה:**

**טל סולץ, רחלי נהיר, נמרוד אמויאל, איציק מרדכייב, ורד והבה, ירון כהן, בועז אריאלי, רביב מור, קובי מיירן, לימור קורן, מאיר פרטוש, דותן פוקס, מעיין וובר, ליאב פיטוסי, סיגל לוי, עלמה אופק ואנוכי.**

**כפי שאתם רואים בסיירת הורים נמצאים לא רק חברים שיש להם ילדים בגיל נעורים ובחטיבה, אני מזמינה את כל מי שמעוניין להצטרף ולחזק את שורותינו.**

**ועדת חינוך**

למערכת החינוך במעוז חיים נבחרה ועדת חינוך, אנו משתדלים להתכנס אחת לחודש ודנים בנושאים שעולים במהלך היום יום וגם בנושאים שמתווים מדיניות.

נושאים בהם דנו השנה:

המעבר לגן תלת שנתי, תקציב חינוך לשנת 2016, נושאי כוח אדם במערכת הגיל הרך ובמרכזון, בדיקה להארכת שעת עבודת הגיל הרך עד השעה 17:00, סקירת מערכת החינוך הבלתי פורמלית (מרכזון א'-ו' ומועדוני הנוער)

מחויבות אישית של בני הנוער בכיתות י' – י"א, חוזים והסכמים להורים לפי התניות של משרד התמ"ת.

**כאן המקום להגיד תודה לחברי ועדת חינוך על הזמן ותרומתם למערכת החינוך: ג'נט מור, מעין גל, רועי דפנא, נעה הרלינג, עלמה אופק, רעות אריאלי, אוהד שביט ותמר אריאלי**

***תאריכים שכדאי לזכור:***

***2.7.2016 – "מפקד אש" ומופע לקיבוץ של כיתת "בננה" – שקד מור, אוהד כהן, נועה אוחנה ועמית אזולאי***

***8.7.2016 – "חג מחזור" לכיתת "נענע" – עילי נהיר, עומר אביסרור, אביתר סולץ, רועי פוקס, נתנאל וובר ושחף גולן***

**נשמח לראות את כולכם!!!**

**שבת שלום, סופי אביסרור**

מידע מהחצר –

* **מזבלה** – המזבלה שמחוץ לקיבוץ מיועד לפסולת גזם בלבד. על כל פסולת אחרת שנזרקת אנו מקבלים קנסות.
* **ריהוט בית** - להשתדל להביא ישירות למכולה שמחוץ לקיבוץ.
* **ציוד חשמלי** – כמו: טלביזיות, מחשבים, יש להביא למיכל ליד משרדו של טל אופק (ליד מעוז החשמל).
* **מי השקיה** – עלות מי ההשקיה (מים שאינם לשתיה) הם אינם בחינם. נכון שהם זולים יותר ממי שתייה, אך בכל זאת משלמים עליהם. נא הקפידו להשקות בצורה נכונה ויעילה.
* **גזם מבתי החברים** – גזם שנאסף ליד בתי החברים, יש לזרוק ליד פחי האשפה שמסביב לגדר המערכת. זרקו במקום המיועד לכך, ובאופן כזה שיהיה נוח לעובדי הנוי לבוא ולאסוף את הגזם.
* **אריזות קרטון קטנות** – כתבניות ביצים, אריזות דגניים, קרטונים של חלב – לזרוק לפחי האשפה הגדולים הירוקים. באיסוף הקרטונים, אין אוספים את האריזות הקטנות. בזורקכם אריזות קרטון, הוציאו מהם את הקלקר וזרקו אותו לפח הגדול הירוק.
* **מוצרי ספיגה, מגבונים, טיטולים** – אין לזרוק לשירותים (גם אם כתוב שהמוצר מתקלה וניתן לזרוק לאסלה), זה סותם את הביוב.
* **למשפצים** – פסולת בניין אין לזרוק למזבלה ולא למכולה. לדאוג שהקבלן יוציא את הפסולת למכולה שמביא המיועדת לפסולת הבניין.
* **הורקת פחי זבל ירוקים** – מגיעים לרוקן אותם כל יום שלישי. בבקשה לדאוג לזרוק את הזבל רק לתוך הפחים, לא לשים את הפסולת מעליהם. יש לחפש את הפח הריק ואליו לזרוק את האשפה.
* **משטחים לפחי האשפה** – נבנו מספר משטחים מבטון על מנת לשמור על הסדר והניקיון. בבקשה שמרו על כך.

בתיה.

**שבת שלום**

**המזכירות**